Mazilire totală. PSD a schimbat-o pe Firea de la conducerea filialei Ilfov, prin dizolvarea organizației/ Mutu este interimar la București – UPDATE

Conducerea PSD a votat în ședința CEX schimbarea Gabrielei Firea din funcția de președinte al filialei Ilfov, organizația fiind dizolvată. Firea și-a anunțat înainte de ședință demisia din funcția de președinte al filialei București, după ce în presă au apărut informații că la ședința de azi va fi înlocuită. Cu puțin timp în urmă, Gabriel Mutu a fost votat președinte interimar la PSD București.

UPDATE În jurul orei 17.30, PSD a votat schimbarea Gabrielei Firea din funcție de președinte al organizației PSD Ilfov. În urma acestei decizii, Firea și-a dat demisia și din funcția de vicepreședinte al partidului.

G4Media.ro a dezvăluit încă de ieri că la filiala București în locul lui Firea va fi instalat, conform dorinței exprese a lui Liviu Dragnea, primarul Sectorului 6, Gabriel Mutu. ”Mai mulți lideri PSD au cerut ca Eugen Teodorovici să fie pus președinte interimar al PSD București, dar Dragnea s-a opus. El l-a dorit pe Mutu în locul Gabrielei Firea”, au explicat surse din PSD pentru G4Media.ro.

Gabriela Firea a intrat în conflict deschis cu Liviu Dragnea după protestul din 10 august. Primarul Capitalei i-a acuzat pe liderul PSD și pe ministrul de interne Carmen Dan că vor să o scoată responsabilă pentru violențele jandarmilor împotriva protestatarilor. Firea este unul dintre semnatarii scrisorii anti-Dragnea, alături de Adrian Țuțuianu, între timp exclus din partid, și de Paul Stănescu. În cazul lui Stănescu, conducerea PSD a votat tot astăzi schimbarea lui de la ministerul dezvoltării și din funcția de vicepremier.